Συγκίνηση για την απώλεια του Τζίμη Πανούση

Συγκίνηση στους απλούς πολίτες, τους πολιτικούς, αλλά και στον καλλιτεχνικό κόσμο προκάλεσε η είδηση της απώλειας του γνωστού τραγουδοποιού Τζίμη Πανούση.
Ο 64χρονος, γνωστός τραγουδοποιός και ηθοποιός, υπέστη νωρίς το μεσημέρι του Σαββάτου καρδιακό επεισόδιο και λίγη ώρα μετά μεταφέρθηκε στον Ερυθρό Σταυρό με ασθενοφόρο του ΕΚΑΒ. Εγιναν πολλές προσπάθειες ανάνηψής του, αλλά χωρίς αποτέλεσμα και έτσι λίγη ώρα μετά ο γνωστός καλλιτέχνης έφυγε από τη ζωή.
Να σημειωθεί ότι στις 2 Δεκεμβρίου ο Τζίμης Πανούσης είχε υποστεί καρδιακό επεισόδιο, ύστερα από κρίση κολπικής μαρμαρυγής και κατέρρευσε πάνω στη σκηνή κατά τη διάρκεια της παράστασης του στο «Κύτταρο Live Club». Τότε είχε νοσηλευτεί στο νοσοκομείο «Ελπίς».
Δεκάδες τα μηνύματα και οι δηλώσεις για την απώλειά του από τον πολιτικό κόσμο. «Ο Τζίμης Πανούσης υπήρξε ένας από τους καλλιτέχνες που άφησαν το μοναδικό τους στίγμα στην σύγχρονη ελληνική μουσική. Ο θάνατός του μας λυπεί βαθιά. Συλλυπητήρια στην οικογένεια και τους οικείους του», έγραψε ο πρωθυπουργός Αλέξης Τσίπρας στον προσωπικό του λογαριασμό twitter.
Ο πρόεδρος της ΝΔ, Κυριάκος Μητσοτάκης έκανε λόγο για ένα ανατρεπτικό καλλιτέχνη. «Ήταν εκ χαρακτήρος πάντα απέναντι σε κάθε εξουσία. Δε συμβιβάστηκε ποτέ και αντίθετα με άλλους συναδέλφους του, δε θυσίασε το ταλέντο του και το χιούμορ του για να γίνει αρεστός σε οποιαδήποτε κυβέρνηση. Ο Τζίμης Πανούσης ήταν μια φωνή ξεχωριστή και αυθεντική που θα λείψει», έγραψε ο αρχηγός της αξιωματικής αντιπολίτευσης.
«Τραγουδοποιός και ηθοποιός αυτοδίδακτος, αφήνει ηχηρό στίγμα με τη σάτιρα και τον καυστικό και αθυρόστομο λόγο του. Καλό του ταξίδι», τονίζεται στην ανακοίνωση της Δημοκρατικής Συμπαράταξης.
«Tο ΚΚΕ εκφράζει τα συλλυπητήρια του στην οικογένεια και τους οικείους του», αναφέρει η ανακοίνωση του Κομμουνιστικού Κόμματος, ενώ η Ένωση Κεντρώων έκανε λόγο για έναν «μεγάλο ανατρεπτικό καλλιτέχνη, που αφήνει έντονα το προσωπικό του στίγμα στη μουσική σκηνή της χώρας».
Τέλος ο Νίκος Βούτσης έκανε λόγο για έναν πρωτοπόρο και ευρηματικό καλλιτέχνη, που δημιούργησε μια δίκη του κατηγορία στο ελληνικό τραγούδι, που χαρακτηρίστηκε από την καυστικά σατιρική ματιά του απέναντι στην εξουσία, την πολιτική και την κοινωνία. Συχνά αθυρόστομος, πάντα αυθεντικός ο Τζίμης Πανούσης υπήρξε αδιαμφισβήτητα μια πολυτάλαντη καλλιτεχνική ιδιοφυία», σημείωσε ο πρόεδρος της Βουλής.
Ο Τζίμης Πανούσης ήταν γνωστός για τη σάτιρα και τον καυστικό και αθυρόστομο στίχο του και είχε πολλές δικαστικές διαμάχες με ανθρώπους που είχε βάλει στο στόχαστρο του, όπως ο Γιώργος Νταλάρας.
Παρά την σκληρή πολύχρονη δικαστική τους διαμάχη, ο Γιώργος Νταλάρας αποχαιρέτησε τον αγαπημένο καλλιτέχνη με ένα βαθιά ανθρώπινο μήνυμα, μέσα από τον λογαριασμό στου στο fb.
«Έφυγε ένας νέος, ταλαντούχος άνθρωπος, βυθίζοντας στη θλίψη τα παιδιά του, την οικογένειά του. Ένας άνθρωπος που με τη σκέψη του, το χιούμορ του και την οξύτητα του λόγου του ήταν χρήσιμος στην κοινωνία, όπως όλοι οι πραγματικοί καλλιτέχνες. Οι αντιθέσεις που είχα μαζί του στο παρελθόν, με κάνουν να λυπάμαι ακόμα πιο βαθιά. Μπροστά στη ζωή και στο θάνατο, όλα γίνονται ασήμαντα, μηδαμινά. Καλό σου ταξίδι», έγραψε χαρακτηριστικά ο τραγουδιστής.